A4-0197/99

Päätöslauselma komission sisäisestä työasiakirjasta ASEM-prosessin näkymistä ja ensisijaisista tavoitteista (SEC(97)1239 - C4-0667/97)

Euroopan parlamentti, joka

- ottaa huomioon komission sisäisen työasiakirjan SEC(97)1239 - C4-0667/97,

- ottaa huomioon 14. kesäkuuta 1995 antamansa päätöslauselman komission tiedonannosta neuvostolle «Kohti uutta Aasian-strategiaa» ((EYVL C 166, 3.7.1995, s. 64.)),

- ottaa huomioon 12. maaliskuuta 1998 antamansa päätöslauselman ASEM-prosessista (Euroopan ja Aasian suhteet) ((EYVL C 104, 6.4.1998, s. 217.)),

- ottaa huomioon 17. joulukuuta 1998 antamansa päätöslauselman komission tiedonannosta neuvostolle ja Euroopan parlamentille «Euroopan unioni ja ihmisoikeuspolitiikan ulkoiset näkökohdat: Roomasta Maastrichtiin ja edemmäs» (KOM(95)0567 - C4-0568/95) sekä päätöslauselman ihmisoikeuksista maailmassa vuosina 1997 - 1998 ja Euroopan unionin ihmisoikeuspolitiikasta ((EYVL C 98, 9.4.1999, s. 267 ja 270.)),

- ottaa huomioon 9. helmikuuta 1999 antamansa päätöslauselman komission tiedonannosta: Kokonaisvaltaisen kumppanuussuhteen luominen Kiinan kanssa ((Kyseisen istunnon pöytäkirja, osa II, kohta 13.)),

- ottaa huomioon 11. maaliskuuta 1999 antamansa päätöslauselman Indonesian ihmisoikeustilanteesta erityisesti Molukkien saaristossa ja Itä-Timorissa ((Kyseisen istunnon pöytäkirja, osa II, kohta 7 c.)),

- ottaa huomioon 23. maaliskuuta 1999 antamansa päätöslauselman KEDOsta ((Kyseisen istunnon pöytäkirja, osa II, kohta 11 a.)),

- ottaa huomioon ulko- ja turvallisuusasiain sekä puolustuspolitiikan valiokunnan mietinnön (A4-0197/99),

A. katsoo, että alati lisääntyvä keskinäinen riippuvuus on nykyisen maailman luonteenomainen piirre ja että Euroopan ja Aasian tulevaisuuden näkymät kytkeytyvät monella tavalla yhteen erityisesti talouden, turvallisuuden ja ympäristön alalla,

B. katsoo, että demokratian vahvistamisesta ja oikeusvaltion periaatteiden soveltamisesta ja kunnioittamisesta Aasiassa on tultava EU:n Aasian-politiikan painopistealue,

C. katsoo, että Itä-Aasian maat toivovat yleisesti, että Eurooppa lisää läsnäoloaan alueella, ja että tämä tarjoaa erinomaisen perustan näiden kahden alueen välisen yhteistyön asteittaiselle kehittämiselle,

D. katsoo, että ASEM-prosessi (Aasia-Eurooppa-kokoukset) muodostaa arvokkaat puitteet keskustelulle ja yhteistyön käynnistämiselle mutta tarvitsee selkeämpiä tavoitteita; katsoo, että EU:n ja ASEM-kumppaneiden asteittainen institutionalisoiminen antaisi jalansijaa konkreettisempien tulosten saavuttamiselle,

E. katsoo, että Itä-Aasian talouskriisin torjunta on kyseisten maiden ja EU:n yhteisen edun mukaista; katsoo, että EU pitää markkinansa avoimina Itä-Aasian kasvaville tuontivirroille ja on osallistunut ASEM-rahaston perustamiseen sekä rahoitusasiantuntijoiden verkoston luomiseen,

F. katsoo, että kriisin kohteeksi joutuneet maat pyrkivät nyt lisäämään avoimuutta talousasioissa ja avautumaan enemmän muun muassa uusien investointien houkuttelemiseksi, mutta että on tehtävä vielä paljon, jotta voidaan esimerkiksi alentaa niitä moninkertaisia esteitä, joihin EU:n viejät törmäävät Itä-Aasian maissa,

G. katsoo, että kansainvälisen valuuttarahaston (IMF) ja Maailmanpankin johtavien jäsenten merkittävät edustajat ovat antaneet lausuntoja näiden instituutioiden uudistamistarpeesta, ja näiden lausuntojen on nyt johdettava käytännön toimiin,

H. katsoo, että on yleisesti edistettävä Itä-Aasian turvallisuuskysymyksiä koskevaa vuoropuhelua ja ASEANin alueellisen keskustelufoorumin roolia sekä kannustettava kaikkia maita tukemaan kiistojen rauhanomaiseen ratkaisemiseen käytettävien mekanismien kehittämistä,

I. katsoo, että Itä-Timorin rauhanomainen siirtyminen nykyisestä Indonesian miehityksestä uuteen poliittiseen järjestelmään on tarpeen paitsi Itä-Timorin kansan kärsimysten välttämiseksi vastaisuudessa niin myös koko alueen vakauden turvaamiseksi,

J. katsoo, että EU:lla on mahdollisuus toimia rakentavassa roolissa Itä-Timorin kysymyksessä ja että sen olisi toimittava niin yhdessä jäsenvaltio Portugalin kanssa, jonka Yhdistyneet kansakunnat on tunnustanut legitiimiksi hallintovallaksi ja joka on lupautunut antamaan merkittävää apua Itä-Timorille,

K. katsoo, että toimimalla tällaisessa roolissa EU antaisi lisätodisteen sitoumuksestaan ja kyvystään edistää alueen kehitystä hyödyllisellä tavalla,

L. katsoo, että maailmanlaajuisella tasolla vallitsevat suuntaukset luonnonvarojen käytössä sekä ympäristön pilaantumisessa ja heikkenemisessä edellyttävät luonnonvarojen käyttötapojen ja taloudellisen kehityksen mallien radikaaleja muutoksia; katsoo, että Aasian maiden tätä koskevilla valinnoilla on ratkaiseva merkitys, kun otetaan huomioon näissä maissa asuvan väestön määrä, kehitystarpeet ja taloudellinen lisäkasvupotentiaali; katsoo, että EU:n olisi pyrittävä yhdessä ASEM-kumppaneidensa kanssa kohti ympäristön ja yhteiskunnan kannalta kestävää kehitystä,

M. katsoo, että perustamissopimuksessa ja monissa julistuksissa on tehty selväksi, että sitoutuminen ihmisoikeuksiin on yksi EU:n yhteisen ulko- ja turvallisuuspolitiikan ydinelementeistä; katsoo, että tämän vuoksi EU ei voi laiminlyödä tätä sitoumusta tai suhtautua siihen kevyesti yhteistyössään minkään yksittäisen valtion tai valtioiden ryhmän kanssa ilman, että tällä olisi haitallista vaikutusta YUTP:n uskottavuuteen yleisesti;

1. Kehottaa EU:ta ja sen jäsenvaltioita sekä aasialaisia kumppaneja asettamaan etusijalle ASEM-prosessin edistämisen ja vahvistamisen siten, että otetaan ensimmäiset askeleet kohti perustettavaa organisaatiota, joka pystyy toimimaan kollektiivisesti;

2. Pyytää ASEM-jäsenvaltioita ulottamaan liittymismahdollisuuden ainakin Etelä-Aasian maihin;

3. Katsoo, että tarvitaan parempaa valmistautumista ASEM-kokouksiin ja että osanottajien on oltava valmiimpia tekemään aloitteita konkreettisiksi hankkeiksi, hyväksymään tukirakenteiden perustaminen, määrittelemään aikakehykset ja sopimaan aiheellisista seurantajärjestelyistä;

4. Toteaa uudelleen, että parlamentaarinen vuoropuhelu on olennainen osa ASEM-prosessia ja pyytää tältä osin, että Euroopan parlamentille ja prosessissa mukana oleville aasialaisille parlamenteille annettaisiin selkeä rooli, joka mahdollistaa kyseisten maiden osallistumisen tuleviin neuvotteluihin ja keskusteluihin sekä näiden maiden kuulemisen neuvotteluissa aikaansaaduista tuloksista;

5. Kehottaa tukemaan Aasian ja Euroopan yhteistyötä kansalaisyhteiskunnan tasolla ja ottamaan valtioista riippumattomat järjestöt mukaan ASEM-prosessiin siten, että ne voivat osallistua keskusteluihin ASEMin poliittisten johtajien kanssa, mikä on mahdollista liike-elämän edustajille;

6. Katsoo, että on pyrittävä estämään päällekkäisyydet niiden hankkeiden kanssa, jotka on tehty EY-ASEAN-yhteistyösopimuksen puitteissa;

7. Pitää tervetulleena Aasia-Eurooppa-säätiön perustamista ja ympäristöteknologian Aasia-Eurooppa-keskuksen perustamista, ja katsoo, että voi osoittautua aiheelliseksi kehittää vastaavia rakenteita, joilla edistetään myös muiden alojen yhteistyötä;

8. Tukee pyrkimyksiä kohti markkinoille pääsyn ja investointimahdollisuuksien parantamista kaupan helpottamiseksi laaditun toimintasuunnitelman (TFAP) ja sijoitustoiminnan edistämiseksi laaditun toimintasuunnitelman (IPAP) puitteissa, ja panee merkille, että Euroopalla ja Itä-Aasialla on vahvoja yhteisiä etuja näillä aloilla;

9. Korostaa, että on otettava täysin huomioon Itä-Aasiaan kohdistuvaa vientiä harjoittavien yritysten kohtaamien esteiden monitahoinen ja osittain hyvin syvälle juurtunut luonne; korostaa, että todellista edistystä saavutetaan vasta, kun viejät kokevat tilanteen selvästi parantuneen;

10. Pyytää ASEM-jäseniä toimimaan yhdessä sen varmistamiseksi, että aloitetaan onnistuneesti kattava ja tasapainoinen WTO-kierros, jonka tuloksena on edelleen kasvava liberalisointi kaikilla aloilla ja tehokkaammat ja hedelmällisemmät WTO:n määräykset, myös sellaisilla uusilla aloilla kuin investoinnit, kilpailu ja kaupan helpottaminen, ja pyytää niitä jatkamaan tätä yhteistyötä uusien neuvottelujen aikana, jotta varmistetaan niiden päättäminen nopeasti ja menestyksekkäästi;

11. Korostaa, että EU:n olisi edelleen harjoitettava painostusta, jotta maailmankauppaa koskeviin sääntöihin sisällytettäisiin ympäristömääräyksiä, ja täsmennettävä omia ehdotuksiaan siitä, miten tämä olisi tehtävä, jotta vastahakoiset maat saadaan vakuuttuneiksi siitä, että niiden ei tarvitse pelätä mielivaltaista tai epäoikeudenmukaista kohtelua ympäristölausekkeiden käyttöönoton seurauksena; kehottaa komissiota ja jäsenvaltioita täysin hyödyntämään ASEM-prosessin tarjoamia mahdollisuuksia tätä kysymystä koskevan vuoropuhelun käymiseen;

12. Kehottaa EU:ta ja sen jäsenvaltioita korostamaan aasialaisten kumppanien kanssa käytävässä vuoropuhelussa huomattavasti enemmän sitä, että sosiaaliset perusoikeudet on taattava kaikille työntekijöille, sekä varmistamaan, että kaupan helpottamiseksi tehtävässä työssä kiinnitetään aiheellista huomiota tähän kysymykseen;

13. Pitää tässä yhteydessä ja eurooppalais-aasialaisen vuoropuhelun yhteydessä tarpeellisena kiinnittää mahdollisimman paljon huomiota alaikäisten lasten ja nuorten työn hyväksikäyttöön, niin että tämä käytäntö voitaisiin mahdollisimman pian lopettaa myös Aasian maissa;

14. Painottaa, että on tärkeää taata naisille tasa-arvoiset mahdollisuudet myös Aasian maissa ja poistaa kaikki, sekä ammatilliset että sosiaaliset, esteet;

15. Kehottaa EU:ta ja sen jäsenvaltioita valmistelemaan konkreettisia ehdotuksia, jotka koskevat IMF:n perusteellista uudistamista, jonka yhteydessä lisätään huomattavasti sen kykyä taata kansainvälisen rahajärjestelmän vakaus ja puuttua kriiseihin aiheellisella tavalla; kehottaa nopeuttamaan Maailmanpankin vastaaviin uudistuksiin tähtääviä pyrkimyksiä;

16. Toistaa tukevansa neuvoston päätöstä olla hyväksymättä Burman osallistumista EU:n ja ASEANin ja ASEMin välisiin kokouksiin, kunnes Burmassa parannetaan huomattavasti ihmisoikeuksia ja lisätään demokratiaa;

17. Kehottaa neuvostoa ja komissiota tutkimaan, miten EU voi tukea elinkelpoisten poliittisten, taloudellisten ja sosiaalisten rakenteiden kehittämistä Itä-Timorissa ja siten mahdollistaa sen, että indonesialaismiehitys päättyy rauhanomaisesti;

18. Korostaa, että on tärkeää tukea ASEANin alueellista foorumia sekä muita aloitteita ja järjestelyjä, jotka voivat osaltaan vähentää vallitsevia jännitteitä ja tarjota suojaa konfliktien syntymistä ja pahenemista vastaan tulevaisuudessa; katsoo, että yritykset tehdä Kaakkois-Aasiasta ydinaseeton vyöhyke ovat hyvä esimerkki tällaisesta aloitteesta;

19. Kehottaa EU:ta ja sen jäsenvaltioita tehostamaan ponnistelujaan, jotta päästään sopimukseen siitä, että ASEMin avainasiakirjoihin sisällytetään selkeät ihmisoikeussitoumukset ja että konkreettisia ihmisoikeuskysymyksiä käsitellään edelleen ASEMin täysistunnoissa sekä kahdenvälisissä yhteyksissä, joihin osallistuu kyseisten valtioiden korkeimman tason edustajia;

20. Kehottaa puhemiestään välittämään tämän päätöslauselman komissiolle ja neuvostolle sekä ASEM-maiden hallituksille ja parlamenteille.